**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Τμήματος Κτηματολογίου και Χωρομετρίας - Θέσεις** **Κτηματολογικού Λειτουργού Α΄ και Κτηματολογικού Λειτουργού Β΄ (Σχέδια Υπηρεσίας) Κανονισμοί του 2022»**

**Παρόντες:**

 Νίκος Τορναρίτης, πρόεδρος Γιώργος Κουκουμάς

 Φωτεινή Τσιρίδου Σωτήρης Ιωάννου

 Νίκος Γεωργίου Κωστής Ευσταθίου

 Άριστος Δαμιανού

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 9 Μαρτίου 2022.

 Σκοπός των κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι ο καταρτισμός νέων σχεδίων υπηρεσίας για τις θέσεις Κτηματολογικού Λειτουργού Α΄ [Κλίμακα Α11(ii)] και Κτηματολογικού Λειτουργού Β΄ (Συνδυασμένες Κλίμακες Α8, Α10 και Α11) στο Τμήμα Κτηματολογίου και Χωρομετρίας, ώστε να συνάδουν με τις πρόνοιες του κρατικού προϋπολογισμού και με τη γενική πολιτική που ακολουθείται κατά τον καταρτισμό σχεδίων υπηρεσίας στη δημόσια υπηρεσία και στον ευρύτερο δημόσιο τομέα.

 Σύμφωνα με τα στοιχεία που κατατέθηκαν στην επιτροπή, το Υπουργείο Εσωτερικών, σε συνεργασία με το Τμήμα Δημόσιας Διοίκησης και Προσωπικού του Υπουργείου Οικονομικών, προέβη σε ενοποίηση των δύο υφιστάμενων σχεδίων υπηρεσίας για τις θέσεις Κτηματολογικού Λειτουργού Α΄ (Κτηματολογίου) και Κτηματολογικού Λειτουργού Α΄ (Χωρομετρίας/Χαρτογραφίας/Χωρομετρικών Υπολογισμών/Φωτολιθογραφίας) σε νέο σχέδιο υπηρεσίας για τη θέση Κτηματολογικού Λειτουργού Α΄, η οποία καθορίστηκε ως θέση προαγωγής. Ειδικότερα, η εν λόγω ενοποίηση κρίθηκε αναγκαία, ώστε το νέο σχέδιο υπηρεσίας να συνάδει με τον περί Προϋπολογισμού Νόμο, στον οποίο περιλαμβάνεται μόνο μία κατηγορία τέτοιας θέσης, ήτοι του Κτηματολογικού Λειτουργού Α΄. Περαιτέρω, το αρμόδιο υπουργείο προέβη και στην ενοποίηση των δύο υφιστάμενων σχεδίων υπηρεσίας για τις θέσεις Κτηματολογικού Λειτουργού Β΄ (Κτηματολογίου) και Κτηματολογικού Λειτουργού Β΄ (Χωρομετρίας/Χαρτογραφίας) σε νέο σχέδιο υπηρεσίας για τη θέση Κτηματολογικού Λειτουργού Β΄, η οποία καθορίστηκε ως θέση πρώτου διορισμού. Ειδικότερα, η εν λόγω ενοποίηση κρίθηκε αναγκαία, ώστε να συνάδει με τον περί Προϋπολογισμού Νόμο, στον οποίο περιλαμβάνεται μόνο μία κατηγορία τέτοιας θέσης, ήτοι του Κτηματολογικού Λειτουργού Β΄.

 Σημειώνεται ότι, με το νέο σχέδιο υπηρεσίας για τη θέση Κτηματολογικού Λειτουργού Β΄ καθίσταται πλέον δυνατή η πλήρωση των κενών θέσεων από την Επιτροπή Δημόσιας Υπηρεσίας και επιτυγχάνεται ο εκσυγχρονισμός του, ώστε να συνάδει με τη γενική πολιτική που ακολουθείται κατά τον καταρτισμό σχεδίων υπηρεσίας στη δημόσια υπηρεσία και στον ευρύτερο δημόσιο τομέα.

 Σημειώνεται περαιτέρω ότι τα προτεινόμενα σχέδια υπηρεσίας συζητήθηκαν και συμφωνήθηκαν στο πλαίσιο της αρμόδιας για σχέδια υπηρεσίας υποεπιτροπής της Μικτής Επιτροπής Προσωπικού.

 Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 2 Μαρτίου 2022, στην παρουσία εκπροσώπων του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η υποεπιτροπή εισηγήθηκε στην επιτροπή την υποβολή των υπό συζήτηση κανονισμών στην ολομέλεια του σώματος για έγκριση.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της έγκρισης των κανονισμών.

2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της επιτροπής βουλευτής του Εθνικού Λαϊκού Μετώπου και το μέλος της επιτροπής βουλευτής του Κινήματος Σοσιαλδημοκρατών ΕΔΕΚ επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

14 Μαρτίου 2022

Αρ. Φακ.: 23.03.059.015-2022

ΑΟΛ/ΧΜ/ΘΗ